Teraz sa potrebuje dostať na štartovú listinu dvoch podujatí majstrovstiev sveta.
BRATISLAVA. Pred mesiacom mal najlepší slovenský triatlonista únavovú zlomeninu nohy a jeho šance dostať sa na olympiádu klesali. Pre zranenie musel vynechať dvoje dôležitých pretekov, prišiel o body.
V nedeľu však podal vo Svetovom pohári v mexickom Huatulcu životný výkon. Vďaka 16. miestu má teraz k londýnskej miestenke blízko.
"Som strašne šťastný. Ukázal som, že mám plné právo pomýšľať na olympiádu a teší ma, že som nesklamal ľudí, ktorí mi veria. No k tomu aby som šiel do Londýna ešte potrebujem zvládnuť pár pretekov. Bojujem ďalej," hovoril Richard Varga.
Vyrovnal maximum
- Bývalý reprezentant v plávaní, od roku 2008 súťaží v triatlone.
- V plávaní získal 88 titulov majstra Slovenska a vytvoril okolo 60 slovenských rekordov.
- V roku 2010 sa stal majstrom sveta v akvatlone (plávanie, beh).
- Na pretekoch Svetového pohára dosiahol najlepší slovenský výsledok – 16. miesto.
- Je trojnásobným víťazom ankety Triatlonista roka.
Vo Svetovom pohári vyrovnal svoje maximum z vlaňajška. Jeho výsledok je o to cennejší, že preteky v Mexiku sú vo Svetovom pohári najnáročnejšie.
Pre kopcovitú cyklistickú trať, horúčavu a vysokú vlhkosť nedokončilo preteky takmer dvadsať percent štartujúcich medzi mužmi.
"Pri štyridsiatich stupňoch mnohým súperom na konci došli sily." Bratislavčan výborne zvládol najmä záverečnú disciplínu triatlonu - beh na 10 km.
"Druhú polovicu cyklistiky som šetril sily a veril, že na behu môžem byť silný. Čo sa potvrdilo hneď v prvom kole. Bežal som so Španielom Ivanom Raňom a cítil som sa dobre. Vedel som, že bežíme rýchlo."
Olympijská kvalifikácia v triatlone je podobná tenisovej. Postupuje sa na základe umiestnenia v rebríčku. V ňom je Varga stále mimo postupových pozícií.
Šance sú vysoké
Šancu na Londýn však má prostredníctvom miestenky pre najlepšiu krajinu, ktorá nemá športovca v olympijskom rebríčku.
Momentálne je v tomto hodnotení pred ním len Izraelčan Dan Alterman. O 8 bodov.
Pri vzájomnom meraní síl za posledných deväť mesiacov ho Varga vždy zdolal. Rovnako tomu bolo aj v Mexiku, kde Izraelčan skončil 23.
Dvadsťtriročný Slovák sa teraz musí pretlačiť na štartovú listinu dvoch podujatí seriálu majstrovstiev sveta - v San Diegu a Madride.
"Zatiaľ medzi štartujúcimi nie je, ale urobíme všetko preto, aby Rišo neprišiel o potrebné body. Verím, že aj organizátori nám vyjdú v ústrety, pretože jeho šance sú vysoké. V pretekoch mu stačí taktizovať a držať sa Altmana. Ak skončí priamo pred ním získa 12 bodov navyše a v poslednom čase Rišo svoju stúpajúcu výkonnosť potvrdil," vraví Vargov brat Michal.
Olympijská kvalifikácia v triatlone sa uzavrie 27. mája.